b'\n_START_ARTICLE_\nSovra\xc5\xa1tvo\n_START_SECTION_\nSpro\xc5\xbeilci sovra\xc5\xa1tva\n_START_PARAGRAPH_\nZa sovra\xc5\xa1tvo sta potrebna dva pogoja: spro\xc5\xbeilec in okolje, od katerega smo \xc4\x8dustveno ali finan\xc4\x8dno odvisni. Spro\xc5\xbeilci so stvari, ki nas napravijo nemo\xc4\x8dne in ranljive. Za nekatere je spro\xc5\xbeilec sovra\xc5\xa1tva lahko to, da se zaljubijo, ker je to situacija, v kateri damo svoje mo\xc4\x8di drugemu. Enako so spro\xc5\xbeilci sovra\xc5\xa1tva lahko tudi kakr\xc5\xa1nekoli zlorabe, kjer ima zlorabljen \xc4\x8dlovek opraviti ne samo s kasnej\xc5\xa1imi posledicami zlorabe, ampak tudi z vzorci sovra\xc5\xa1tva in samosovra\xc5\xa1tva, ki jih zloraba povzro\xc4\x8di. \xc5\xa0tevilne situacije lahko osebo prikraj\xc5\xa1ajo za njeno samosotojnost in neodvisnost. Kadarkoli je ogro\xc5\xbeena \xc4\x8dlovekova usoda in \xc4\x8dut za njegovo vrednost, je sposoben zasovra\xc5\xbeiti osebo ali organizacijo, za katero se mu zdi, da ga je prikraj\xc5\xa1ala za to; npr. ne more pa oditi, ker verjame da je finan\xc4\x8dno odvisen od svoje slu\xc5\xbebe. Naslednji spro\xc5\xbeilec sovra\xc5\xa1tva je lahko zakon, kajti \xc4\x8de ni medsebojnega spo\xc5\xa1tovanja, se partnerja lahko \xc4\x8dutita ujeta v past in odvisna. Pot, ki vodi iz tega kroga je ta, da zavestno priznamo svoje sovra\xc5\xa1tvo in opustimo poskuse, da bi ga zanikali. Ko oseba za\xc4\x8duti svoje sovra\xc5\xa1tvo in ga neha projicirati na druge, za\xc4\x8dne dojemati sporo\xc4\x8dilo, ki ga prina\xc5\xa1a.'